Vancouver [vænˈkuːvɚ] is 'n hawestad aan die Stille Oseaan, in die weste van die provinsie van British Columbia (Brits-Columbië, Kanada), met 'n bevolking van 603 502 in 2011.
Vancouver is vandag 'n kosmopolitiese stad, wat bekend staan vir sy aangename weskus-leefstyl en die vreedsame naasbestaan van 'n verskeidenheid kulture. Die stad met sy gematigde klimaat word dikwels met San Francisco vergelyk en kan danksy die ligging en sy talle parke in baie opsigte met die Kaliforniese metropool meeding, alhoewel die naglewe van Vancouver nog nie regtig ontwikkel het nie.
Die gematigde klimaat en aantreklike omgewing maak van Vancouver 'n gewilde woonplek in Wes-Kanada, en veral sedert die tagtigerjare van die 20ste eeu het die stad ongekende ekonomiese groei beleef. 'n Groot aantal nuwe immigrante het hulle in die stad gevestig, waaronder ook tienduisende voormalige burgers van Hongkong.
Vancouver het as die gasheerstad van die Olimpiese Winterspele 2010 opgetree wat tussen 12 en 28 Februarie gehou is. Sommige van die wedstryde het in Whistler plaasgevind, 'n dorp wat sowat 125 kilometer noordoos van Vancouver geleë is. Vancouver was die derde Kanadese gasheerstad vir Olimpiese Winterspele ná Montreal in 1976 en Calgary in 1988.
Die sentrum van British Columbia se goudkoors in 1858 is New Westminster, 'n voorstad van Vancouver, wat toe nog 'n groot bosgebied is.
In vergelyking met die Oos-Kanadese metropole is Vancouver 'n taamlik jong stad. Sy bakermat is die stadswyk Gastown, waar Jack Deighton en sy eggenote in 1866 met 'n whiskeyvat voet aan wal sit en digby 'n saagmeul hul kroeg open. Deighton, 'n egte praatgraag, kry vinnig die bynaam Gassy Jack, en die nedersetting staan voortaan bekend as Gassy's Town (later Gastown).
Toe die spoorwegmaatskappy Canadian Pacific Railroad in 1886 besluit om 'n spoorwegverbinding dwarsoor die vasteland tot by Vancouver se Burrard Inlet op te rig, begin die ekonomiese groei van die stad, wat ter ere van kaptein George Vancouver sy huidige naam kry. 1886 is ook die amptelike stigtingsdatum van Vancouver.
Vancouver se hawe word 'n belangrike voorpos in die handel met die Verenigde State, China en Japan; veral koring en steenkool word hiervanaf uitgevoer. In hierdie tydperk verdubbel die inwonertal elke vyf jaar, en in 1912 het die inwonertal reeds 120 000 beloop. In 1930 was Vancouver die derde grootste stad in Kanada, na Montréal en Toronto.
In 1898 het duisende gouddelwers in Vancouver-hawe aangekom wat tydens die stormloop na die nuwe goudvelde van die noorde hier ook hulle toerusting en voedselvoorrade hier gekoop het.